सार्वजनिक बैंकों में विभिन्न कार्यों से संबंधित अधिकांश आवेदन पत्र, फॉर्म, चेक आदि द्विभाषिक मुद्रित होते हैं. हिंदी भाषी क्षेत्र में जब किसी व्यक्ति, जो हिंदी में भी निष्णात है, को इस आवेदन पत्र आदि को भरने के लिए दिया जाता है तो अपने स्वभावानुसार उसे अंग्रेजी में भर कर दे देता है. जन साधारण में यह मानसिकता जम कर बैठ गयी है कि वह अगर हिंदी में वार्तालाप करेगा या लिखेगा तो उसे शायद कम शिक्षित की श्रेणी में रखा जायेगा और उसकी ओर उचित ध्यान नहीं दिया जाएगा. यदि हिंदी क्षेत्र में अधिकांश आवेदन पत्र आदि केवल हिंदी में ही मुद्रित हों तो अधिकांश व्यक्ति उन्हें हिंदी में ही भरने लगेंगे और क्रमश यह उनके स्वभाव का हिस्सा बन जायेगा और उसे हिंदी के प्रयोग में किसी हीन भावना का अहसास नहीं होगा. यदि किसी व्यक्ति को अंग्रेजी भाषा में ये प्रलेख चाहिए तो उसे वह प्रदान किये जा सकते हैं. यदि ऐसा किया जाए तो मुद्रण और कागज़ पर किये जाने वाले व्यय में भी बचत की जा सकती है.